## El Consell aprova l’acord de col·laboració amb la Diputació de Castelló per a destinar 20,6 milions a infraestructures hidràuliques en la província

*** El conveni, que tindrà una vigència de quatre anys, suposa un import total de 20.641.617 euros, dels quals 17.069.243 els aporta la Generalitat i 3.572.374 euros, la Diputació**

El Ple del Consell ha aprovat l’acord de col·laboració amb la Diputació de Castelló per al finançament i l’execució d’infraestructures hidràuliques en la província.

El conveni, que tindrà una vigència de quatre anys, suposa un import total de 20.641.617 euros, dels quals la Generalitat n’aporta 17.069.243 i la Diputació de Castelló, 3.572.374.

L’objectiu de l’acord és determinar la participació de la Generalitat, a través de la Conselleria de Medi Ambient, Infraestructures i Territori, i de l’Entitat Pública de Sanejament d’Aigües Residuals de la Comunitat Valenciana (EPSAR), així com de la Diputació de Castelló, en el finançament i l’execució d’infraestructures i actuacions en instal·lacions de sanejament i de tractament, depuració i reutilització d’aigües residuals de menys de 5:000 habitants gestionades per la Diputació, i, si és el cas, altres instal·lacions hidràuliques de titularitat municipal.

L’acord també determina que podran dur-se a terme, per raons d’urgència o necessitat, actuacions en sistemes de sanejament i depuració de més de 5.000 habitants, sempre que les parts ho acorden. A més, s’acorda que les dos parts participaran en un idèntic percentatge en les instal·lacions de compostatge necessàries per al tractament dels llots de la depuradora.

La Diputació de Castelló assumirà el 10 % del cost de les actuacions en instal·lacions de titularitat local, així com el finançament del 100 % tant de la redacció íntegra de la documentació necessària per a poder executar les actuacions com de la direcció facultativa.

Per part seua, l’EPSAR assumirà el 90 % de l’execució de les actuacions en instal·lacions de titularitat local i finançarà el cost íntegre de l’execució de les obres en les instal·lacions la titularitat de les quals siga de la Generalitat.

Fecha: 03/06/2025